有幾多人填寫網頁表格時
需要識別變形驗證碼？
有幾多人覺得哩樣嘢真係好煩？
都唔少啊。哩樣嘢就係我發明嘅
（笑聲）
或者講我係發明嘅其中一個
哩樣嘢叫 CAPTCHA
佢之所以會出現喺網頁度
係因為電腦要確認你、填格嘅
哩個人係一個人類
而唔係電腦程式
為咗千萬次重複填表嘅電腦程式
至所以有變形驗證碼
係因為正常人讀哩啲扭曲文字
完全冇難度
但電腦就仲未做到
譬如，喺 Ticketmaster 網站上
你要輸入哩啲變形驗證碼嘅原因
係為咗防止黃牛用程式
每次兩張咁買成幾萬張飛
驗證碼喺網絡十分普遍
既然我哋咁頻繁用到佢
於是好多時候用戶遇到一啲問題
哩度係一個來自雅虎註冊頁嘅例子
展示畀用戶嘅隨機字符「WAIT」
咁啱可以組成一個英文字「等待」
最有趣嘅係
20 分鐘後雅虎網上支援組收到訊息
（文字：幫我啊！
我都等咗廿幾分鐘，畫面依然冇郁）
（笑聲）
佢仲以為網站叫佢等
當然冇嘢比哩個人幾騎
（笑聲）
驗證碼計劃係我哋十多年前
喺卡內基梅隆大學搞起嘅
之後開始被廣泛應用
宜家等我來講下我哋幾年後
搞嘅另一個項目
即係驗證碼嘅進化版
我哋稱之為「reCAPTCHA」
哩個項目最先喺卡內基梅隆大學開始
之後仲成為一間公司
大概一年半之前
谷歌收購埋哩間公司
宜家等我來講講哩個項目係點開始嘅
哩個項目出於以下嘅事實：
全球每日輸入大概 2 億次驗證碼
我第一次聽到嘅時候都幾自豪
我諗，我哋嘅研究都幾大影響喔
跟住我就覺得唔對路
因為你每輸入一次驗證碼
你就浪費咗 10 秒鐘嘅時間
如果你將佢乘以 2 億
咁人類因為輸入驗證碼
而每日浪費咗 50 萬個小時
所以我就開始覺得唔爽
（笑聲）
跟住我就開始諗
嗯，當然啦
我哋冇可能放棄驗證碼糸統㗎嘛
因為網絡安全旨意佢
但係咪有辦法可以利用佢
來為人類做啲好事？
嗯，關鍵在於
當你輸入一個驗證碼嘅時候
喺嗰 10 秒鐘
你嘅大腦係度做緊一啲好神奇嘅
而電腦未做到嘅嘢
我哋可唔可以用哩 10 秒
做啲有用嘅嘢呢？
換個講法
係唔係有啲計算機無法解決嘅龐大問題
而我哋可以將佢分為
10 個 10 秒嘅子問題呢？
咁樣，每次有人輸入一個驗證碼嘅時候
佢哋就解決咗哩個問題嘅其中一部分
答案係肯定嘅
而哩個就係我哋做緊嘅嘢
你可能唔知道
宜家你每次輸入驗證碼嘅時候
你唔單止證明咗自己人類嘅身份
同時亦喺度幫緊我哋數碼化圖書
等我來解釋一下：
目前已經有好多項目做緊圖書數碼化
谷歌有一個
「互聯網檔案計劃」都有一個
亞馬遜同埋 Kindle 
亦都試緊數碼化圖書
基本上，數碼化圖書要由一本舊書開始
你睇過書㗎吓？ 一本書？
（笑聲）
你從一本實體書開始，掃描佢每一頁
掃描一本書
就好似對本書每一頁影一張相
畀到你每一頁嘅樣貌
哩啲影像包括咗書每一頁嘅文字
下一步就係電腦需要認到
哩個影像入邊嘅所有文字
目前使用嘅技術叫做 OCR
即係「光學字符識別」
OCR 首先獲取文字嘅影像
然後嘗試辨認出
出現喺嗰個影像入邊嘅文字
問題在於 OCR 並唔完美
尤其用喺古書嘅時候
古書上面嘅墨跡已經變淡
紙質開始變黃
好多文字 OCR 認唔到
譬如，五十幾年前嘅書
當中大概有 30% 嘅文字
唔可以俾電腦識別
所以，我哋喺度做緊嘅嘢
就係將所有哩啲電腦認唔到嘅文字
攞出來
等人喺網上輸入驗證碼嘅同時
幫我哋認啲字
所以，下一次你輸入驗證碼嘅時候
你輸入嘅嗰啲文字實質上
來自被數碼化緊嘅圖書
而所有哩些文字都係電腦認唔到嘅
另外，宜家之所以出現兩組文字
而唔係一組文字
係因為其中一組文字
係系統喺書入邊認唔到嘅字
但係既然佢唔知答案係乜嘢
佢都唔可以判斷你認得啱唔啱
所以我哋嘅做法就係
畀一組系統已知嘅文字組合你
我哋唔講畀你知邊個打邊個
我哋淨係講「請將兩個組合輸入」
如果你正確輸入電腦已知嘅組合
電腦就認為你係人類
同時對你輸入嘅另一個組合多幾分信心
如果我哋對 10 個人重複哩個過程
而佢哋都輸入咗個新詞係乜嘢
咁我哋就可以正確咁數碼化多一個詞語
哩樣就係系統嘅運作原理
同時，因為我哋已經喺三四年前
發佈咗哩個系統
好多網站已經由以前嘥用戶時間嘅
舊驗證碼系統
轉去哩個新嘅
可以幫助數碼化圖書嘅系統
例如，喺 Ticketmaster 嘅網站上
你每一次買飛，都係幫緊數碼化圖書
喺臉書，你每一次加好友或者打招呼
你都係幫緊數碼化圖書
推特同埋另外 35 萬個網站
都用緊 reCAPTCHA
事實上，使用 reCAPTCHA 嘅
網站數量如此之多
以至到我哋每日數碼化嘅文字數量
亦都十分之高
大概有 1,000 萬之多
相當於每年數碼化咗 250 萬本書
而哩一切都係一個字一個字咁
由用戶喺網上輸入驗證碼得來嘅
（鼓掌）
當然
既然我哋每日都可以完成咁多字
有趣嘅事就有可能會發生
尤其而家，我哋同時向用戶展示
兩個隨機產生、並列出現嘅英文單詞
好笑嘅嘢會發生
譬如，我哋展示咗哩個詞語
詞語「基督徒」冇乜問題
但係如果你同另外一個隨機選嘅詞語
擺埋一齊
就可能搞禍咗
我哋就見到咁樣嘅組合
（英文意思：壞基督徒）
但更衰嘅係
哩组文字咁啱出現喺一個叫
「上帝王國嘅使館」嘅網站上
（笑聲）
哎呀
（笑聲）
哩度仲有一個
JohnEdwards.com
（譯：可惡嘅自由派）
（笑聲）
所以我哋每日都喺度侮辱人
當然，我哋不單止侮辱人
既然我哋隨機產生兩組字
有趣嘅嘢可能會發生
所以佢實際上催生咗
一個十分龐大
有成千上萬人參與嘅互聯網潮流
叫「驗證碼嘅藝術」
我相信你哋在座一啲人已經聽過
佢係咁運作嘅
想像你自己正喺度用緊互聯網
如果你見到一個有啲奇怪嘅驗證碼
好似咁 
（譯：隱形嘅土司機）
然後，你應該做嘅係將佢截圖落來
跟住，當然啦，你將個驗證碼填好
因為咁樣已經幫緊我哋數碼化圖書
所以，你首先截圖落來
然後畫一啲同佢相關嘅嘢
（笑聲）
就係咁
哩度有成千上萬咁樣嘅作品
有啲都好可愛咖
（譯：捉緊佢）
（笑聲）
有啲更加搞笑
（譯：飲大咗嘅建國者）
（笑聲）
仲有一啲
譬如「古生物學嘅史維錘」
佢哋包括饒舌家 Snoop Dogg
（笑聲）
哩個係我最鐘意嘅 reCAPTCHA 數字
我最鐘意嘅部分
7 億 5 千萬哩個數字
係通過 reCAPTCHA 幫我哋
數碼化圖書嘅人數
剛好世界超過百分之一嘅人口
已經幫過我哋數碼化人類知識
就係哩個數字激勵我去研究一個問題：
如果你睇睇人類嘅大型成就
嗰啲歷史上人類合力完成嘅大事
譬如，建造埃及金字塔
或者巴拿馬運河
或者將人類送上月球
哩度有一個幾有趣嘅
關於呢啲大事嘅事實
就係佢哋全部都係
由差唔多數量嘅人完成嘅
好奇怪，佢哋全部都係
由差唔多 10 萬人完成嘅
原因係，喺互聯網出現之前
集合超過 10 萬人
——唔好講話畀錢佢哋
係幾乎冇可能嘅
但係因為有咗互聯網
我啱啱展示畀你哋嘅項目
就有 7 億 5 千萬人參與
來幫我哋數碼化人類知識
所以激勵我研究嘅問題就係
如果我哋可以用 10萬人
將人類送上月球
我哋可以用 1億人做啲乜嘢？
基於哩個問題
我哋開展咗好多唔同嘅項目
等我同你哋介紹下我最為之興奮嘅一個
哩個項目我哋已經半公開地
進行咗差唔多一年半
佢仲未正式運行，叫做 Duolingo
因為我哋仲未投入使用，所以，噓！
（笑聲）
我相信你哋都會守口如瓶嘅
哩個項目係咁樣開始嘅
我向我嘅研究生 Severin Hacker 
提出一個問題
——哩個就係佢
我向佢提咗一個問題
——順便一提，你冇聽錯
佢確實姓「Hacker（譯︰駭客）」
我向佢提出咗哩個問題：
我哋點樣先可以叫 1 億人義務咁
幫手將互聯網翻譯成主要嘅語言？
嗯，關於哩個題目我哋有好多嘢可以講
首先係翻譯網頁
互聯網分為多種語言
其中一大部分係英文
如果你唔識英文
你就冇辦法接觸到互聯網
但同時亦有一大部分係其他語言
同樣，如果你唔識嗰啲語言
你亦無法接觸到互聯網
所以我好想可以將整個互聯網
或者至少係大部分
翻譯成每一種主要語言
哩個就係我想做嘅事
但有啲人可能會問
點解唔用電腦來翻譯呢？
既然機器翻譯已經開始出現
點解我哋唔用佢翻譯整個互聯網呢？
唔， 問題在於，機器翻譯仲未夠成熟
而且哩個問題喺未來 15、20 年
亦唔一定解決到
機器翻譯出錯太多
即使佢冇出錯
但因為佢出錯太多
你好難講應唔應該信佢
舉一個機器翻譯嘅例子
哩個係一篇網上論壇嘅帖文
由一位網民發表
問一個關於 Java 語言嘅問題
帖文由日文譯成英文
你可以睇
哩個人首先為使用電腦翻譯而道歉
下一個句子開始
佢喺度解釋緊一啲嘢
請留意，哩個係一個
關於 Java 語言嘅問題
（譯：常常，山羊時間安裝
一個錯誤係嘔吐）
（笑聲）
跟著係哩個問題嘅第一個部分
（譯：有幾多次好似風、柱、龍？）
（笑聲）
跟住係我最鐘意嘅部分
（譯：哩個對父親嘅侮辱？）
（笑聲）
跟著到咗問題嘅最後部分
成件事我最鐘意嘅部分
（文字：請為你嘅愚蠢道歉。
哩度有對你嘅好多感謝。）
（笑聲）
所以，電腦翻譯未成熟
返返去問題
我哋需要人來翻譯互聯網
你下一個要問嘅問題可能係
點解我哋唔使錢叫人來做呢？
我哋可以使錢請專業嘅翻譯家
來翻譯成個互聯網
我哋可以咁做
但不幸嘅係，咁樣可能會非常貴
例如，將互聯網中嘅極小極小嘅一部分
即係維基百科
翻譯成西班牙文
雖然有西班牙文嘅維基百科
但相比於英文維基百科，佢嘅內容好少
大概只有英文維基百科嘅 20%
如果我哋想將另外嗰 80% 
翻譯為西班牙文
可能要使五千萬美元
即使係最平嘅服務外包國家
翻譯費用都會好貴
我哋想做嘅係將 1 億人聯合起來
將互聯網翻譯為任何一種主要語言
而唔使一分一毫
如果哩個係你想做嘅
你好快就會發現
自己會面臨兩個幾大嘅難題
第一個就係缺少雙語人才
我甚至唔知道
係唔係有 1 億擁有足夠雙語能力嘅人
會幫我哋翻譯
哩個係個大問題
另一個你會遇到嘅問題係缺少鼓勵
我哋點樣鼓勵人哋義務翻譯網頁呢？
通常來講，你必須使錢請人來做哩啲
點樣能夠鼓勵人哋義務來翻譯呢？
當我哋開始諗哩啲問題嘅時候
我哋就俾哩兩個難題限住
但後來我哋發現係有辦法嘅
有一個一石二鳥嘅辦法
就係將翻譯語言轉變為大家都想做嘅事
同時又消除冇雙語人才嘅問題
嗰樣就係語言教育啦
實際上，現時有超過 12 億人學緊外語
大家都好想學外語
但唔係單單因為學校被逼咁做
因為喺美國
有超過 500 萬人喺軟件上
花費咗超過 500 美元學習一種新語言
所以，大家真係好想學新語言
我哋喺過去一年半籌建嘅一個網站
叫 Duolingo
Duolingo 嘅基本理念係
人哋可以免費學習一種新語言
同時義務翻譯網頁
簡單來講，佢哋喺度通過實踐來學習
Duolingo 運作嘅方式係
如果你係初學者
我哋會畀非常非常簡單嘅句子你
當然網上有好多簡單嘅句子
我哋畀你非常非常簡單嘅句子
同每個詞語嘅意思
隨著你翻譯佢哋
加上睇其他人點樣翻譯佢哋
你就會開始學習嗰種語言
當你變得越來越進階嘅時候
我哋就會畀你更加複雜句子翻譯
無論幾時，你都係通過練習來學習
哩種方法瘋狂在於佢真係會成功
首先，啲人真係學緊語言
我哋已經整好個網站，宜家喺度測試
人哋真係可以用佢來學習語言
學出來亦可以同其他領先嘅
語言學習軟件學出來一樣咁好
人哋真係可以學一門語言
唔單止學得一樣好
佢實際上亦更加有趣
因為喺 Duolingo
啲人用現實材料來學
相對於用教材寫嘅句子
人哋學緊真實嘅內容
從本質上就有趣好多
人哋真係學習一種語言
可能更令人驚奇嘅係
用緊哩個網站嘅人
——即使佢哋只係初學者
所寫嘅翻譯同嗰啲專業嘅翻譯家
竟然一樣準確
等我舉個例子
哩個係一個從德文翻譯成英文嘅句子
上面係德文
中間係由專業譯者做嘅英文翻譯
我哋為哩個翻譯嘅每個字使咗 20 美仙
最下面嘅翻譯係由之前完全唔識德文嘅
我哋網站嘅用戶做嘅翻譯
你哋可以見到，哩個翻譯係幾完美嘅
當然，我哋用咗一啲方法
令哩個翻譯同專業翻譯一樣咁好
我哋集合多個用戶嘅翻譯
來得到一個專業譯者水準嘅翻譯
而即使我哋綜合多個譯者
哩個網站嘅翻譯其實幾快
等我展示一下
哩個係估算我哋可以幾快咁將維基百科
從英文翻譯為西班牙文
留意，哩度有五千萬美元嘅價值
如果我哋想將維基百科翻譯為西班牙文
以 10 萬活躍用戶來計
我哋可以係 5 星期內完成
以 100 萬活躍用戶來計
我哋可以喺 80 個鐘之內完成
既然我嘅團隊接觸嘅所有項目
都達到百萬用戶
我哋希望可以用哩個項目極快咁翻譯
我對 Duolingo 最為興奮嘅係
佢為語言教育提供咗
一種公平交易嘅商業模式
係咁樣嘅：
目前嘅語言教育模式係學生畀錢
即係學生會畀 500 美元 Rosetta Stone
（笑聲）
哩就係目前嘅商業模式
哩種商業模式嘅問題係
95% 嘅人口連 500 美元都冇
所以佢對貧窮人口係極唔公平嘅
佢完全偏向富裕人口
而且，因為你學緊語言嘅時候
你實際上創造緊價值——
你翻譯緊嗰啲本來需要錢翻譯嘅嘢
哩個就係我哋貨幣化學習嘅方法
既然佢哋學習嘅時候創造緊價值
佢哋無需付出金錢
只需要付出佢哋嘅時間
神奇在於你付出嘅時間
本來就係要來學語言嘅
所以我講 Duolingo 做嘅一件好事
就係提供咗一個公平嘅商業模式
一個唔歧視貧窮嘅模式
Duolingo 就係哩個網站。多謝
（掌聲）
我哋仲未正式發佈
但係如果你去哩個網站
你可以註冊成為非公開測試版本嘅一員
測試版本可能喺未來三四個星期
就會開始
Duolingo 仲未有得用著
順便講一句，雖然係我喺度做哩個演講
但實際上 Duolingo 
係一個出色團隊嘅產品
哩個團隊中嘅一些人今日都係哩度
多謝！
（掌聲）